**Pranešimas žiniasklaidai**

2025 spalio 3 d.

**„Bitė“ spalį išjungs 3G ryšį Kauno, Marijampolės ir Alytaus apskrityse**

**Taip lengviau: greitasis skaitymas**

|  |
| --- |
| * **„Bitė“ iki spalio pabaigos išjungs senąją 3G ryšio technologiją Kauno, Marijampolės ir Alytaus apskrityse**
* **3G ryšys bus išjungtas daugiau kaip 300 ryšio bokštų, dauguma jų jau teikia naujos kartos 5G ryšį**
* **Lietuvos žmonės daugiau naudojasi 4G ir naujos kartos 5G ryšiu, tad 3G išjungimas nesukels nepatogumų**
* **Suskubti turėtų tik senų SIM kortelių ir telefonų savininkai, nes neatsinaujinus kortelės ar įrangos – galima likti be ryšio**
 |

**Daugiau kaip 20 metų Lietuvoje naudota 3G ryšio technologija skaičiuoja paskutines dienas. Senos ryšio technologijos išjungimą vykdančios „Bitės“ atstovų teigimu, netrukus 3G nebeveiks daugiau kaip pusėje Lietuvos. Iki spalio pabaigos 3G ryšys bus visiškai išjungtas Kauno, Marijampolės ir Alytaus apskrityse, rašoma pranešime žiniasklaidai.**

„Jau sėkmingai įgyvendinome pirmuosius 3G ryšio išjungimo etapus dalyje Lietuvos teritorijos. Su senąja ryšio technologija jau atsisveikino Klaipėdos, Šiaulių, Telšių ir Tauragės apskritys. Trečiojo etapo metu išjungsime 3G ryšį Kauno, Marijampolės ir Alytaus apskrityse. Šiose apskrityse gyvena daugiau kaip 840 tūkst. žmonių“, – atskleidžia Arūnas Mickevičius, „Bitė Lietuva“ generalinis direktorius.

Atlaisvinti 3G dažniai bus naudojami tolesnei tinklo plėtrai – 4G ir naujos kartos 5G ryšio stiprinimui.

„Ryšio technologijų stiprinimas leidžia žmonėms naudotis dar greitesniu internetu ir dar geresnės kokybės skambučiais. Mums svarbu, kad visos paslaugos veiktų sklandžiai, todėl išjungiant 3G ryšį stebime situaciją ir prireikus atliekame papildomus pakeitimus tinkle. Visa tai tam, kad mūsų klientai galėtų naudotis patikimu ir geru ryšiu“, – pasakoja A. Mickevičius.

Iš viso 3G ryšio technologija bus išjungta daugiau kaip 300 ryšio bokštų Kauno, Marijampolės ir Alytaus apskrityse. Didžioji dalis jų – daugiau kaip 260 – jau yra atnaujinti ir teikia naujos kartos „Bitės“ 5G ryšį.

„Šiuo metu labai nedaug žmonių Lietuvoje vis dar naudojasi senąja 3G ryšio technologija, tad jos išjungimas neturėtų sukelti nepatogumų. Visuose regionuose, kur išjungiamas 3G ryšys, veikia geras 4G ryšys, o daugelyje ryšio bokštų – ir naujos kartos 5G ryšys. Pavyzdžiui, Kauno rajone jau yra modernizuoti praktiškai visi „Bitės“ ryšio bokštai“, – teigia A. Mickevičius.

Spalį vykdomas 3G ryšio išjungimas apima šias vietoves: Alytaus miesto ir rajono, Birštono, Druskininkų, Jonavos rajono, Kaišiadorių rajono, Kalvarijos, Kauno miesto ir rajono, Kazlų Rūdos, Kėdainių rajono, Lazdijų rajono, Marijampolės, Prienų rajono, Šakių rajono, Varėnos rajono ir Vilkaviškio rajono savivaldybes.

**Primena atnaujinti senas SIM korteles**

Senosios 3G ryšio technologijos išjungimas paveiks tik senus telefonus ar senesnes kaip 10 metų SIM korteles naudojančius žmones.

„Raginame žmones nelaukti paskutinės akimirkos ir jau dabar pasitikrinti, ar jų mobilieji įrenginiai veiks su 4G ar naujos kartos 5G ryšiu. Išjungus 3G ryšį jų vietovėje, seni įrenginiai ar senos SIM kortelės galės prisijungti tik prie 2G ryšio tinklo. Tai reiškia, kad žmonės galės tik skambinti ir siųsti trumpąsias žinutes (SMS), bet negalės naršyti internete“, – perspėja skaitmeninių paslaugų bendrovės „Bitė“ generalinis direktorius.

Pasak jo, atsinaujinti senas „Bitės“ ir išankstinio mokėjimo paslaugos „Labas“ SIM korteles galima nemokamai „Bitės“ salonuose visoje Lietuvoje.

Senasis 3G ryšys „Bitės“ tinkle visoje Lietuvoje bus išjungtas iki šių metų gruodžio 1 dienos. Į tinklo plėtrą bendrovė investuoja rekordinius 100 mln. eurų, didžioji investicijų dalis skirta naujos kartos 5G ryšio statyboms ir turimų tinklų modernizavimui visoje Lietuvoje.

**Daugiau informacijos:**

Jaunius Špakauskas

„Bitė Lietuva“ korporatyvinės komunikacijos vadovas

+370 682 66188, Jaunius.Spakauskas@bite.lt